Document ID: 32013R1266

A BIZOTTSÁG 1266/2013/EU VÉGREHAJTÁSI RENDELETE
(2013. december 5.)
egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Holsteiner Tilsiter [OFJ])
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
mivel:
(1)
Az 1151/2012/EU rendelet hatályon kívül helyezte és felváltotta a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletet (2).
(2)
Az 510/2006/EK rendelet 6. cikkének (2) bekezdésével összhangban a Bizottság közzétette az Európai Unió Hivatalos Lapjában (3) Németország kérelmét a „Holsteiner Tilsiter” elnevezés bejegyzésére.
(3)
A Dairy Australia limited és a Dairy Companies Association of New Zealand egyesület, valamint a Consortium for Common Food Names az 510/2006/EK rendelet 7. cikke (3) bekezdésének b) pontja alapján kifogással élt a bejegyzés ellen. A szóban forgó kifogások az említett rendelet 7. cikkének (3) bekezdése alapján elfogadhatónak bizonyultak.
(4)
Az említett kifogások különösen azt hangsúlyozzák, hogy a szóban forgó elnevezés bejegyzése veszélyezteti elnevezések, védjegyek és a 6. cikk (2) bekezdésében előírt közzétételt megelőzően már legalább öt éve jogszerűen forgalmazott termékek létét, és hogy a bejegyzésre javasolt elnevezés szokásos elnevezés.
(5)
A Bizottság 2013. május 2-i levelében felhívta az érdekelt feleket, hogy folytassák le a megfelelő egyeztetést.
(6)
Németország és a kifogást emelők az előírt három hónapon belül megállapodásra jutottak, amelyről 2013. július 16-án értesítették a Bizottságot.
(7)
Amint az az egyeztetések nyomán kiderült, a kifogást emelők legfőképpen a „Tilsit” és „Tilsiter” kifejezések státusát vélték problémásnak, mivel ez utóbbi kifejezést a „Holsteiner Tilsiter” összetett elnevezés is tartalmazza. Ugyanakkor a termelő által kért oltalom csakis az említett összetett elnevezés egészére vonatkozik. Az 1151/2012/EU rendelet 13. cikke (1) bekezdésének utolsó albekezdésével összhangban a „Tilsit” és „Tilsiter” elnevezések az Unió jogrendjében alkalmazandó elvek és szabályok betartása mellett továbbra is használható az Unió területén.
(8)
A „Holsteiner Tilsiter” elnevezést következésképpen be kell jegyezni az oltalom alatt álló eredetmegjelölések és földrajzi jelzések nyilvántartásába,
ELFOGADTA EZT A RENDELETET:
1. cikk
Az e rendelet mellékletében szereplő elnevezés bejegyzésre kerül.
Az első albekezdéstől eltérve a „Tilsit” és „Tilsiter” elnevezések az Unió jogrendjében alkalmazandó elvek és szabályok betartása mellett továbbra is használható az Unió területén.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. december 5-én.

Labels: 3
18
17